**Všeobecné obchodné podmienky Železničnej spoločnosti Cargo, a.s. pre predaj motorovej nafty**  **(ďalej len ,,VOPP“)**

**Všeobecné ustanovenia**

1. VOPP sa budú uplatňovať pri všetkých objednávkach, označované aj ako zmluvy, ktoré Železničná spoločnosť Cargo, a.s. (ďalej len „Predávajúci“) prijíma za účelom predaja motorovej nafty.
2. Predávajúci a odberateľ (ďalej len „Kupujúci“) si môžu v objednávkach, zmluvách alebo iných dohodách (ďalej len „Dokumenty“) medzi nimi platne uzatvorenými, upraviť práva a povinnosti odlišne od týchto VOPP. V prípade rozporov medzi takto uzavretými Dokumentmi platí vždy úprava neskoršie uzatvoreného Dokumentu.
3. Tieto VOPP sú v súlade s ustanovením § 273 zákona 513/1991 Z.z. v znení neskorších predpisov (ďalej len „Obchodný zákonník“). Špecifické dojednania v objednávke majú prednosť pred týmito VOPP.
4. Predávajúci je oprávnená jednostranne zmeniť a/alebo doplniť tieto VOPP, alebo úplne nahradiť ich doterajšie znenie novým znením, s čím Kupujúci výslovne súhlasí.

**I. Predmet plnenia**

Predmetom plnenia je záväzok Predávajúceho dodať Kupujúcemu motorovú naftu priamo do nádrže železničného koľajového vozidla Kupujúceho a záväzok Kupujúceho motorovú naftu v dohodnutom mieste plnenia prevziať a zaplatiť zaň dohodnutú kúpnu cenu.

**II. Zadanie objednávky**

Tieto VOPP sa stávajú súčasťou objednávky medzi Predávajúcim a Kupujúcim momentom prijatia objednávky. Za záväznú sa považuje písomná objednávka podpísaná osobami oprávnenými konať v zmysle interných predpisov Predávajúceho. Akékoľvek zmeny objednávky sú platné vtedy, ak boli vopred týmito osobami písomne potvrdené.

**III. Cena a platobné podmienky**

1. Cena predmetu plnenia je dohodnutá v súlade so zákonom č. 18/1996 Z.z. o cenách v znení neskorších predpisov. Cena za 1 (jeden) liter motorovej nafty v EUR bez DPH bude vypočítaná ako dohodnutá kúpna cena od dodávateľa motorovej nafty, od ktorého Predávajúci kupuje motorovú naftu plus sadzba spotrebnej dane v zmysle zákona č. 98/2004 Z. z. o spotrebnej dani z minerálneho oleja v znení neskorších predpisov, plus marža v EUR / 1000 litrov, v zmysle platného zverejneného cenníka predaja motorovej nafty v závislosti od celkového odberu motorovej nafty na odberných miestach Predávajúceho. Výsledná suma bude zaokrúhlená na dve desatinné miesta v zmysle matematických pravidiel. K cene bude uplatnená DPH v zmysle zákona č.222/2004 Z. z. o dani z pridanej hodnoty v znení neskorších predpisov.
2. Kupujúci je povinný uhradiť kúpnu cenu za dodávku motorovej nafty na základe faktúry vystavenej Predávajúcim na číslo bankového účtu uvedeného na faktúre. Faktúra musí byť vystavená v súlade s objednávkou a musí obsahovať náležitosti ustanovené príslušnými všeobecne záväznými predpismi.
3. Lehota splatnosti faktúr je 14 dní odo dňa ich vystavenia Predávajúcim. V prípade, ak splatnosť faktúry pripadne na deň pracovného pokoja alebo deň pracovného voľna, bude sa za deň splatnosti považovať najbližší nasledujúci pracovný deň.
4. Predávajúci je oprávnený fakturovať najskôr v deň, v ktorom bola dodávka motorovej nafty uskutočnená. Faktúra musí byť vyhotovená najneskôr do 15-tich dní od dňa dodávky motorovej nafty. Za deň splnenia peňažného záväzku sa považuje deň pripísania dlžnej sumy z bankového účtu Kupujúceho na účet Predávajúceho. Všetky bankové poplatky znáša Kupujúci.
5. Za nedodržanie lehoty splatnosti faktúry je Predávajúci oprávnený požadovať úrok z omeškania v zmysle platného Obchodného zákonníka za každý aj začatý deň omeškania. Právo Predávajúceho na náhradu škody tým nie je dotknuté.
6. Postúpenie a založenie pohľadávok a záväzkov vyplývajúcich z objednávky tretej osobe je možné len po predchádzajúcom písomnom súhlase Kupujúceho a Predávajúceho.
7. Zmena bankových údajov je možná iba na základe písomného oznámenia Predávajúceho alebo Kupujúceho, pričom takéto oznámenie musí byť podpísané štatutárnymi orgánmi Predávajúceho alebo Kupujúceho.

**IV. Termín a miesto plnenia**

1. Termín plnenia je uvedený v objednávke. Zmena termínu plnenia je možná iba po dohode Predávajúceho a Kupujúceho.
2. Miesto plnenia je odberné miesto Predávajúceho, uvedené v objednávke.

**V. Ďalšie povinnosti Kupujúceho**

1. V odberných miestach Predávajúceho s obsluhou slúži podpísaná objednávka ako doklad Kupujúceho pri zbrojení motorovej nafty zamestnancom Predávajúceho.
2. Kupujúci je povinný dodržiavať, zachovávať a rešpektovať okrem všeobecne záväzných právnych predpisov Slovenskej republiky aj interné predpisy Predávajúceho, ktoré sú Kupujúcemu známe a predpisy o bezpečnosti a ochrane zdravia pri práci a požiarnej ochrane, v súlade s príslušnými ustanoveniami zákona NR SR č.124/2006 Z.z. Pracovné úrazy kupujúceho na pracovisku predávajúceho sa budú šetriť v zmysle zákona NR SR č.124/2006 Z.z. § 17 bod 6.
3. Kupujúci je povinný sa riadiť pri plnení predmetu objednávky pokynmi Predávajúceho a konať v súlade s jeho záujmami.
4. Kupujúci pri nákupe motorovej nafty môže použiť len tých svojich zamestnancov, ktorí boli poučení z interných predpisov predávajúceho, majú znalosť prevádzkových poriadkov pracovísk, kde sa bude motorová nafta odoberať.

**VI. Ďalšie dohodnuté podmienky**

1. Kupujúci a Predávajúci sa zaväzujú vzájomne spolupracovať a poskytnúť si súčinnosť potrebnú na plnenie predmetu objednávky. Ďalej zaväzujú informovať sa o všetkých skutočnostiach relevantných pre riadne a včasné plnenie svojich povinností a záväzkov vyplývajúcich im z objednávky, ako aj o skutočnostiach, ktoré by mohli zmariť alebo podstatne sťažiť plnenie predmetu objednávky.
2. Kupujúci a Predávajúci sú povinný plniť svoje povinnosti a záväzky vyplývajúce im z objednávky a zo súvisiacich právnych predpisov riadne a včas tak, aby nedochádzalo k omeškaniu s ich plnením.
3. Ak Kupujúci alebo Predávajúci spôsobí porušením svojich povinností a/alebo záväzkov vyplývajúcich im z objednávky akúkoľvek škodu, bude sa zodpovednosť za škodu a povinnosť na náhradu škody takto spôsobenej riadiť a spravovať ustanoveniami § 373 a nasl. Obchodného zákonníka.

**VII. Zodpovednosť za vady, vyššia moc**

1. Predávajúci sa zaväzuje poskytnúť plnenie predmetu objednávky v súlade, v rozsahu, v kvalite, spôsobom a za ďalších podmienok uvedených v objednávke.
2. Kupujúci a Predávajúci je povinný bezodkladne informovať o vzniku škody, resp. o hrozbe vzniku škody. V prípade spôsobenia škody tretej osobe Kupujúci a Predávajúci zodpovedá za škodu podľa miery svojej účasti na jej spôsobení.
3. Predávajúci nezodpovedá za čiastočné alebo úplné neplnenie povinností podľa objednávky v prípade, ak toto neplnenie nastalo v dôsledku vyššej moci.
4. Za vyššiu moc (vis maior) sa na účely objednávky považujú okolnosti, ktoré nastali nezávisle od vôle Predávajúceho, bez jeho zavinenia, sú nepredvídateľné, prípadne predvídateľné avšak neovplyvniteľné, pričom majú vplyv na dodanie motorovej nafty, najmä:
   1. prírodné udalosti ako požiar, povodeň, zemetrasenie, blesk, krupobitie, silný vietor, veterná smršť, snehová víchrica, extrémny mráz a pod.,
   2. štrajk, mobilizácia, vojna,
   3. obchodné, menové, politické, prípadne iné opatrenia orgánov verejnej moci.
5. Pokiaľ okolnosti vyššej moci netrvajú dlhšie ako tri mesiace, Kupujúci a predávajúci sú povinný naďalej plniť svoje povinnosti z objednávky, pričom lehota plnenia sa predlžuje o dobu trvania vyššej moci.
6. V prípade, že sa Predávajúci odvoláva na vyššiu moc, je povinný to oznámiť Kupujúcemu bez zbytočného odkladu, najneskôr do 5 dní, vznik okolností vyššej moci spolu s oznámením aspoň približného možného času dodania motorovej nafty. Rovnakým spôsobom oznámi Predávajúci Kupujúcemu ukončenie okolností vyššej moci.
7. V prípade, ak okolnosti vyššej moci trvajú dlhšie ako tri mesiace, je Predávajúci, proti ktorému pôsobí vyššia moc, oprávnený odstúpiť od objednávky, bez toho, aby bol Kupujúcemu povinný poskytnúť náhradu škody. Kupujúci môže od Predávajúceho požadovať vyjadrenie, či od objednávky odstúpi, alebo či bude plniť v primeranej lehote. Pokiaľ sa Predávajúci nevyjadrí, má Kupujúci právo odstúpiť od objednávky. Čiastočné plnenie, ktoré bolo do tejto doby uskutočnené, nemôže Kupujúci odmietnuť.
8. V prípade, ak Predávajúci nebude schopný dodať motorovú naftu v termíne stanovenom objednávkou z dôvodov vyššej moci, čas dodania motorovej nafty sa primerane predlžuje o čas trvania dôvodov vyššej moci. Ak sa v dôsledku vyššej moci stane plnenie Predávajúceho nemožným, jeho povinnosť dodať motorovú naftu Kupujúcemu zaniká.

**VIII. Kontakty a doručovanie**

1. Akákoľvek korešpondencia musí mať písomnú formu a musí byť doručená Kupujúcemu alebo Predávajúcemu poštou, osobne, expresnou kuriérnou službou.
2. Pre potreby doručovania prostredníctvom pošty sa použijú adresy sídiel Kupujúceho a Predávajúceho uvedené v objednávke. V prípade akejkoľvek zmeny adresy určenej na doručovanie písomností sa Kupujúci a Predávajúci vzájomne zaväzuje o zmene adresy bezodkladne písomne informovať; v takomto prípade je pre doručovanie rozhodujúca nová adresa riadne oznámená Kupujúcim alebo Predávajúcim pred odosielaním korešpondencie.
3. Korešpondencia sa považuje za doručenú v deň doručenia zásielky, resp. v deň odmietnutia prevzatia zásielky, ak bola zásielka doručená poštou, osobne alebo expresnou kuriérnou službou. V prípade vrátenia zásielky ako nedoručenej sa korešpondencia považuje za doručenú na tretí deň od jej vrátenia a to aj vtedy, ak osoba uvedená ako Kontaktná osoba sa o tom nedozvedela.
4. Kontaktné údaje a kontaktné osoby Kupujúceho a predávajúceho budú uvedené v objednávke.

**IX. Zrušenie objednávky**

1. Od objednávky možno odstúpiť okrem prípadov, ktoré stanovuje Obchodný zákonník aj ak Kupujúci podstatne porušuje svoje povinnosti, ak márne uplynie dodatočne stanovená lehota na plnenie, ktorú určí Predávajúci.
2. Odstúpenie od objednávky musí byť Kupujúcemu alebo Predávajúcemu oznámené písomne.
3. Účinky odstúpenia nastávajú momentom doručenia písomného oznámenia druhej strane.
4. Objednávku môže vypovedať Predávajúci a Kupujúci aj bez uvedenia dôvodu. Výpovedná lehota 7 kalendárnych dní začína plynúť dňom doručenia výpovede. Počas plynutia výpovednej lehoty sa Kupujúci a Predávajúci zaväzujú zabezpečiť plynulé plnenie podľa objednávky, ak nebude dohodnuté inak.

**X. Mlčanlivosť a ochrana údajov, súhlas odberateľa so zverejnením**

1. Kupujúci sa zaväzuje zachovávať mlčanlivosť o skutočnostiach, o ktorých sa dozvedel v súvislosti s predmetom plnenia, pokiaľ tieto informácie nie sú všeobecne známe, alebo pokiaľ sa o nich nedozvedel iným spôsobom, ako v súvislosti s predmetom plnenia.
2. Všetky informácie, ktoré sa Kupujúci dozvedel ohľadne Predávajúceho na základe, alebo v súvislosti so objednávkou, ktoré sú predmetom ochrany v zmysle zákona č. 122/2013 Z.z. o ochrane osobných údajov a o zmene a doplnení niektorých zákonov v znení neskorších predpisov, sa považujú za dôverné a Kupujúci sa zaväzuje zachovávať povinnosť mlčanlivosti o takýchto skutočnostiach alebo informáciách až do doby, kedy sa tieto stanú všeobecne známymi, za predpokladu, že sa tak nestane porušením povinnosti mlčanlivosti.
3. Kupujúci týmto udeľuje Predávajúcemu súhlas v zmysle zákona č. 122/2013 Z. z. o ochrane osobných údajov a o zmene a doplnení niektorých zákonov v znení neskorších predpisov na spracovanie svojich osobných údajov v informačných systémoch, pričom uvedené činnosti je Predávajúci oprávnený vykonávať aj prostredníctvom tretej osoby.
4. Kupujúci berie na vedomie a súhlasí s tým, že každá objednávka, vrátane všetkých jej súčastí a dokumentov na ňu nadväzujúcich bude zverejnená na webovej stránke Predávajúceho. Kupujúci potvrdzuje, že žiadny údaj v objednávke, jej súčastiach a dokumentoch na ňu nadväzujúcich nepovažuje za obchodné tajomstvo v zmysle § 17 Obchodného zákonníka a/alebo dôvernú informáciu.

**XI. Záverečné ustanovenia**

1. Články neupravené objednávkou a týmito VOPP ako aj vzťahy z nich vyplývajúce sa riadia a budú vykladané na základe a v súlade s právnymi predpismi platnými v Slovenskej republike, najmä príslušnými ustanoveniami Obchodného zákonníka a subsidiárne ustanoveniami zákona 40/1964 Zb. Občianskeho zákonníka v znení neskorších predpisov.
2. V prípade, že sa jedno alebo viac ustanovení týchto VOPP ukáže ako neplatné alebo v rozpore so všeobecne záväznými právnymi predpismi, ostatné ustanovenia VOPP ostávajú nedotknuté a naďalej platné. Predávajúci aj Kupujúci súhlasia s tým, že takto neplatné ustanovenia budú nahradené novými ustanoveniami a to tak, aby sa čo najviac priblížili zmyslu a účelu pôvodných ustanovení.
3. Pôsobnosť týchto VOPP alebo ich časti možno vylúčiť iba písomnou dohodou Kupujúceho a Predávajúceho.
4. Tieto VOPP sú neoddeliteľnou súčasťou objednávky.
5. Kupujúci a Predávajúci sa dohodli, že všetky spory vyplývajúce z objednávky a týchto VOPP sa budú prednostne riešiť formou vzájomnej dohody. V prípade, ak nedôjde k dohode, budú spory s konečnou platnosťou rozhodnuté príslušným súdom v Slovenskej republike.
6. Tieto VOPP nadobúdajú platnosť a účinnosť dňa ..................................